**Nyomokban egeret tartalmazhat…**

**Egy pest megyei szaloncukorgyártó üzemben tartott közös ellenőrzést október közepén a NAV Közép-magyarországi Regionális Adó Főigazgatósága és a NÉBIH Kiemelt Ügyek Igazgatósága (KÜI). A vizsgálat során többek között 11 tonna alapanyagot és lejárt minőség megőrzési idejű terméket foglaltak le az élelmiszerlánc-biztonsági szakemberek.**

Az édesipari üzemben rovarok (legyek, méhek) és rágcsálók is bőven akadtak. Az ellenőrzés idején megdöbbentő módon épp egy egér fulladozott a fondantban. A termékeket takarítatlan helyiségekben, koszos, rozsdás gépekkel, berendezésekkel állították elő. Az alapanyagraktárban egy használaton kívüli targonca is helyet kapott. Emellett a gyártásközi nyomonkövetés is hiányos volt.

A KÜI ellenőrei 28 tételt, több mint 11 tonna lejárt minőség megőrzési idejű, valamint jelöletlen, nem nyomonkövethető élelmiszer alapanyagot, gyártásközi selejtet és jelöletlen, lejárt fondant foglaltak le és utaltak megsemmisítésre. Az eljárás folyamatban van.

A NAV-ellenőrök megállapították, hogy a helyszínen dolgozó több mint 70 munkavállaló felét bejelentés nélkül foglalkoztatták, a többieket pedig munkaerő kölcsönzés, illetve vállakozási szerződés alapján. Ez utóbbi jogviszonyok szabályossága jelenleg vizsgálat alatt áll.

Az üzem mindkét hatóságtól milliós nagyságrendű bírságra számíthat.

Az ellenőrzés során készült videófelvétel megtekinthető a NÉBIH weboldalán:

<http://portal.nebih.gov.hu/-/nyomokban-egeret-tartalmazhat->

2015. október 27.

Nemzeti Élelmiszerlánc-biztonsági Hivatal
Kiemelt Ügyek Igazgatósága